ക്രിക്കറ്റിലെ ഓസ്ട്രേലിയൻ പ്രതാപം അവസാനിക്കുന്നുവെന്ന ചോദ്യമുയർത്തിയാണ് ഇംഗ്ലണ്ടിനെതിരായ പരമ്പര മുന്നേറുന്നത് . ആദ്യ രണ്ട് മത്സരങ്ങൾ പിന്നിടുമ്പോൾ രണ്ടിലും പരാജയപ്പെട്ട് നാണംകെട്ട് നിൽക്കുകയാണ് പ്രതാപശാലികളായ കംഗാരുക്കൾ . അതിനിടയിലാണ് ഐസിസി റാങ്കിംഗിലും ലോകചാമ്പ്യൻമാർക്ക് വൻ തിരിച്ചടിയേറ്റത് . മൂന്നര പതിറ്റാണ്ടിനിടയിലെ ഏറ്റവും മോശം റാങ്കിംഗിലാണ് അഞ്ചുവട്ടം ലോകകപ്പിൽ മുത്തമിട്ടിട്ടുള്ള ഓസ്ട്രേലിയ . ഏറ്റവും ഒടുവിൽ ഐസിസി പുറത്തിറക്കിയ ഏകദിന റാങ്കിംഗിൽ ആറാം സ്ഥാനത്തേക്കാണ് കംഗാരുക്കൾ പിന്തള്ളപ്പെട്ടത് . ഇതിനുമുമ്പ് 1984 ലാണവർ ആറാം സ്ഥാനത്തേക്ക് നിലംപതിച്ചിട്ടുള്ളത് . പന്ത് ചുരണ്ടൽ വിവാദത്തിൽ പെട്ട് സ്റ്റീവ് സ്മിത്തും ഡേവിഡ് വാർണറും ടീമിൽ നിന്ന് പുറത്തായതോടെഓസ്ട്രേലിയൻ ക്രിക്കറ്റ് അതിൻറെ ഏറ്റവും മോശം അവസ്ഥയിലാണ് . അവസാനം കളിച്ച 15 ഏകദിനങ്ങളിൽ 13 എണ്ണത്തിലും പരാജയമേറ്റുവാങ്ങാനായിരുന്നു കംഗാരുക്കൂട്ടത്തിൻറെ വിധി . ഓസ്ട്രേലിയക്കെതിരെ രണ്ട് തുടർ വിജയങ്ങൾ നേടിയ ഇംഗ്ലണ്ടാണ് ഏകദിന റാംങ്കിംഗിൽ ഒന്നാമത് . ഇന്ത്യ രണ്ടാം സ്ഥാനത്താണ് . ദക്ഷിണാഫ്രിക്ക , ന്യൂസിലൻഡ് ടീമുകളാണ് മൂന്നും , നാലും സ്ഥാനങ്ങളിൽ . ഓസീസ് ആറാം സ്ഥാനത്തേക്ക് വീണപ്പോൾ പാകിസ്താൻ നിലമെച്ചപ്പെടുത്തി അഞ്ചാം സ്ഥാനത്തെത്തി .